**Predkladacia správa**

Na základe ustanovenia § 70 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky a čl. 24 Legislatívnych pravidiel vlády Slovenskej republiky, Ministerstvo spravodlivosti Slovenskej republiky predkladá na rokovanie vlády Slovenskej republiky  návrh poslancov Národnej rady Slovenskej republiky Jany LAŠŠÁKOVEJ, Renáty ZMAJKOVIČOVEJ a Róberta MADEJA na vydanie zákona, ktorým sa mení a dopĺňa zákon Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov (tlač 185).

Ministerstvo spravodlivosti Slovenskej republiky k predloženému poslaneckému návrhu zákona uvádza:

**Všeobecne**

Návrhom zákona, ktorým sa mení a dopĺňa zákon Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov (ďalej len „novela rokovacieho poriadku“) sa reaguje na situáciu pri vzniku poslaneckých klubov podľa § 64 ods. 1 zákona o rokovacom poriadku po voľbách v roku 2012.

Predložená novela rokovacieho poriadku rozširuje pôsobnosť predsedu Národnej rady Slovenskej republiky (ďalej len „Národná rada“) v prípadoch, kedy podľa rokovacieho poriadku majú oprávnenie podať návrh tri, resp. dva poslanecké kluby. Novela rokovacieho poriadku sa dotýka návrhov na zaradenie nového bodu programu počas schôdze Národnej rady (§ 24 ods. 5), na určenie dĺžky rozpravy k bodu zaradenému do programu schôdze Národnej rady (§ 29a ods. 1), na skončenie rozpravy pred vystúpením všetkých prihlásených rečníkov (§ 35 ods. 2) a na poradu poslaneckých klubov po skončení rozpravy a pred hlasovaním (§ 35 ods. 4).

Zámerom novely rokovacieho poriadku „nahradiť“ tri, resp. dva poslanecké kluby pri podávaní vyššie uvedených návrhov je vyváženie postavenia jednotlivých poslaneckých klubov v Národnej rade.

**Stanovisko**

Ministerstvo spravodlivosti Slovenskej republiky zaujíma k predloženému poslaneckému návrhu zákona nasledovné stanovisko:

V súlade so stanoviskom poslancov konštatujeme, že na základe volebného výsledku v roku 2012 vznikol v Národnej rade poslanecký klub s počtom 83 poslancov, ktorý nemá možnosť využiť ustanovenia rokovacieho poriadku, na základe ktorých výrazne menší počet poslancov, ktorí sú členmi viacerých (troch, resp. dvoch) poslaneckých klubov, majú možnosť podieľať sa na „ovplyvňovaní“ rokovania Národnej rady, a to prostredníctvom návrhu aspoň dvoch poslaneckých klubov

Novela rokovacieho poriadku, ktorú predkladajú poslanci Národnej rady túto situáciu rieši rozšírením návrhovej pôsobnosti predsedu Národnej rady vo vymedzených prípadoch.

V prvom prípade ide o možnosť zaradenie nového bodu programu počas schôdze Národnej rady (§ 24 ods. 5). Vo vzťahu k tvorbe programu Národnej rady, oprávnenie „ovplyvňovať“ vedenie Národnej rady, vrátane oprávnenia navrhovať program rokovania Národnej rady, je daná predsedovi Národnej rady aj v súčasnej právnej úprave (§ 24 ods. 1 prvá veta *Národná rada na začiatku každej schôdze prerokuje návrh programu schôdze navrhnutý predsedom Národnej rady a o jeho schválení rozhoduje hlasovaním.* Alebo § 23 ods. 5 *Predseda Národnej rady navrhne neprerokované body programu schôdze do programu nasledujúcej schôdze. Obdobne postupuje, ak sa do skončenia schôdze neprerokujú všetky body programu schôdze z dôvodu opakovanej neprítomnosti nadpolovičnej väčšiny všetkých poslancov.).*

Návrh poslancov rozširuje oprávnenie predsedu Národnej rady navrhnúť nový bod programu rokovania Národnej rady. O zaradení nového navrhovaného bodu programu bude rozhodovať Národná rada, a to hlasovaním bez rozpravy. Oprávnenie predsedu Národnej rady je viazané výlučne na možnosť rozšírenia programu Národnej rady; predseda Národnej rady nemá oprávnenie navrhnúť vypustenie bodu programu rokovania Národnej rady.

Ďalším okruhom predloženého návrhu rokovacieho poriadku sú  zmeny úpravy

* na určenie dĺžky rozpravy k bodu zaradenému do programu schôdze Národnej rady (§ 29a ods. 1),
* na skončenie rozpravy pred vystúpením všetkých prihlásených rečníkov (§ 35 ods. 2) a
* na poradu poslaneckých klubov po skončení rozpravy a pred hlasovaním (§ 35 ods. 4).

Zmeny sa dotýkajú rozpravy Národnej rady. Návrh rokovacieho poriadku neruší doterajšie návrhové oprávnenie pre poslanecké kluby pri podávaní vyššie uvedených návrhov, ale umožňuje nahradiť súhlas aspoň dvoch poslaneckým klubom návrhom jednej osoby, a to predsedu Národnej rady Slovenskej republiky.

 Týmto doplnením návrh predsedu Národnej rady vo vyššie uvedených prípadoch má rovnakú váhu ako návrh viacerých poslaneckých klubov (tzn. nahrádza nielen širší súhlas politických strán, ale pri minimálnom počte 8 poslancov v poslaneckom klube, súhlas najmenej 16 poslancov).

Novela rokovacieho poriadku, ako sa uvádza v stanovisku predkladateľov, rieši situáciu, kedy na základe volebného výsledku vznikol poslanecký klub s počtom 83 poslancov, ktorý nemá možnosť využiť ustanovenia rokovacieho poriadku, na základe ktorých výrazne menší počet poslancov, ktorí sú členmi viacerých poslaneckých klubov, majú možnosť podieľať sa na „ovplyvňovaní“ rokovania Národnej rady, a preto oslabuje potrebu docieliť „súhlas dvoch resp. troch poslaneckých klubov“.

V tejto časti konštatujeme, že ak „*Zámerom navrhovaného doplnenia oprávnení predsedu Národnej rady „nahradiť“ tri, resp. dva poslanecké kluby pri podávaní vyššie uvedených návrhov je vyváženie postavenia jednotlivých poslaneckých klubov v Národnej rade.*“, k vyváženiu poslaneckých klubov nedochádza.

 Je otázne či zámer vyvážiť postavenie jednotlivých poslaneckých klubov v Národnej rade (pričom jeden môže mať napr. 85 členov a druhý minimálny počet 8 členov), sa môže dosiahnuť posilnením právomoci predsedu Národnej rady (ani pre prípad, že v súčasnosti je z najväčšieho poslaneckého klubu), alebo úpravou postavenia poslaneckých klubov alebo úpravou postavenia poslanca resp. skupiny poslancov.

Návrh však rieši situáciu vzniknutú v Národnej rade, vytvorením návrhového oprávnenia aj pre predsedu Národnej rady ako alternatívy pre prípady, kedy sa vyžadoval súhlas dvoch resp. troch poslaneckých klubov.

**Záver**

Ministerstvo spravodlivosti Slovenskej republiky odporúča vláde Slovenskej republiky vysloviť **s ú h l a s** s predloženým návrhom poslancov Národnej rady Slovenskej republiky Jany LAŠŠÁKOVEJ, Renáty ZMAJKOVIČOVEJ a Róberta MADEJA na vydanie zákona, ktorým sa mení a dopĺňa zákon Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov (tlač 185).